Julia Navalnaja: – Putin drepte mannen min
Julia Navalnaja sier hun vil fortsette på mannens arbeid. – Putin drepte mannen min. Jeg vil fortsette Aleksejs jobb, sier avdøde Aleksej Navalnyjs kone Julia Navalnaja. I uttalelser gjengitt av nyhetsbyrået Reuters uttaler Navalnaja at hun ønsker bygge et fritt Russland. – De drepte ham fordi de ikke kunne slå ham, sier hun videre. Hevder det ble brukt nervegift Navalnyj var den mest profilerte kritikeren av president Vladimir Putin i Russland. Russiske fengselsmyndigheter meldte fredag at Navalnyj hadde dødd plutselig i en straffekoloni i Jamal-Nenets, langt nord i det sentrale Russland. Der hadde han sittet 308 dager i isolat under ekstreme forhold. Navalnaja sier at russiske myndigheter gjemmer Navalnyjs lik. Hun påstår at de venter på at nervegiften Novitsjok skal forlate Navalnyjs kropp. Novitsjok er giftstoffet Navalnyj ble forgiftet med i 2020. Da endte han i koma på et sykehus i Berlin. – Jeg og Aleksejs støttespillere vet hvorfor de drepte ham, og vil komme med flere detaljer senere, sier hun ifølge Reuters. – Advokaten ble dyttet ut Moren til Aleksej Navalnyj og hans advokater slipper ikke inn i likhuset i byen Salekhard, skriver Navalnyjs talskvinne Kira Jarmysj på X/Twitter mandag. – En av advokatene ble bokstavelig talt dyttet ut, skriver Jarmysj. Hun legger til at ansatte i likhuset ikke ville svare på spørsmål om hvor Navalnyjs kropp er. Etterforskningskomiteen skal ha sagt til moren og advokatene at etterforskningen utvides, og at det er ukjent hvor lenge det vil pågå. Jarmysj skriver at de lyver for å hale ut tiden. – Motbydelige uttalelser Det har de siste dagene vært sterke reaksjoner på Aleksej Navalnyjs død. Særlig fra vestlige myndigheter og organisasjoner. Russiske myndigheter kaller reaksjonene uakseptable, men påstår at uttalelsene ikke vil skade president Vladimir Putin. – Vi anser det som fullstendig uakseptabelt å komme med slike, ja, for å være ærlig, motbydelige uttalelser, sa Kreml-talsmann Dmitrij Peskov til journalister mandag. – Disse uttalelsene kan selvfølgelig ikke forårsake noen skade på vårt statsoverhode, fortsatte han. Peskov sa videre at etterforskningen av Navalnyjs død pågår og blir utført i samsvar med russisk lov. På spørsmål om hvordan Putin reagerte på nyheten om dødsfallet, sa Peskov: – Jeg har ingenting å tilføye. Kan komme nye sanksjoner EUs 13. sanksjonspakke mot Russland kan komme til å bli vedtatt mandag. Det opplyser Tysklands utenriksminister Annalena Baerbock til Reuters. Hun sier de også vil vurdere konsekvenser av Navalnyjs død når de vedtar nye sanksjoner.
Julia Navalnaja, kona til avdøde Aleksej Navalnyj, vil fortsette hans arbeid for et fritt Russland. Hun hevder Putins regime har drept ham med nervegift og skjuler liket. Det ventes nye sanksjoner fra EU mot Russland. Russiske myndigheter benekter alle anklager og mener uttalelsene ikke vil skade president Putin.